Effense verligting vir kragverbruikersArgieffoto Kragverbruikers kan ŉ effense sug van verligting slaak, maar dit is nog nie tyd om die kerse heeltemal weg te pak nie. Nadat die land dae lank onder fase 4-beurtkrag gebuk gegaan het, sal fase 2 vir die grootste deel van vandag toegepas word. Eskom sê fase 1-beurtkrag is deur die nag toegepas en van 09:00 sal daar tot vanaand om 23:00 na fase 2 oorgeskakel word. Die kragvoorsiener het nog nie bevestig wat die naweek vir kragverbruikers inhou nie, maar die verwagting is dat die rotasie-toepassing van fase 1- en fase 2-beurtkrag sal voortduur. Eskom het in ŉ verklaring gesê hy sal kragverbruikers deurlopend ingelig hou oor die jongste verwikkelinge. Intussen is baie sosialemediagebruikers boos oor kragonderbrekings in verskillende woongebiede wat egter nié aan beurtkrag toegeskryf kan word nie. Stad Tshwane het Donderdagaand gesê multikernkabels is by die Raslouw-substasie in Centurion gesteel wat verskeie woonbuurte insluitend Eldoraigne en Raslouw sonder krag gelaat het. Dit is intussen herstel. Intussen was daar nog ŉ fout op ŉ kraglyn van die Rietvlei-substasie wat verskeie woonbuurte insluitend Kentron, Raslouw en Eldoraigne geaffekteer het. Inwoners van Wierdapark, Highveld en Eco Park het ook gekla dat hulle sonder krag sit. Gebiede rondom Tembisa, Rabie Ridge, Austin View, Mayibuye, Commercial en dele van Glen Austin in die noorde van Johannesburg was gister ook heeldag sonder elektrisiteit weens die Allandale-substasie in Midrand wat afgeskakel was nadat dit Woensdag in ŉ brand beskadig is. City Power het Donderdagaand laat bevestig dat kragtoevoer na dié gebiede herstel is. Kry jou beurtkragskedule Indien Eskom jou elektrisiteit verskaf, kan jy jou beurtkragskedule kry deur www.loadshedding.eskom.co.za te besoek of 08600 37566 te skakel. Indien ŉ munisipaliteit jou elektrisiteit voorsien, kan jy die volgende webtuistes besoek of inbelsentrums skakel. City Power (Johannesburg): www.citypower.co.za of 086 056 2874 Ekurhuleni (Oos-Rand, Gauteng): www.ekurhuleni.gov.za of 086 054 3000 Tshwane Metro (Pretoria): www.tshwane.gov.za of 012 358 9999 eThekwini (Durban en omliggend): www.durban.gov.za of 080 131 3111 Stad Kaapstad: www.capetown.gov.za of 086 010 3089 Nelson Mandelabaai: www.nelsonmandelabay.gov.za of 041 506 5555 Polokwane (Limpopo): www.polokwane.gov.za of 015 290 2490 eMalahleni (Witbank en omliggend): www.emalahleni.gov.za of 013 690 6911 Umhlathuze: www.umhlathuze.gov.za of 080 022 2827 Indien ŉ kragonderbreking nie met beurtkrag verband hou nie, moet jy die probleem by jou betrokke munisipaliteit aanmeld sodat hul tegniese spanne ondersoek kan instel.